Her er Flatlands «danse-regninger»
VG har fått tilgang til to ulike fakturaer, som angivelig knytter Hallvard Flatland til det påståtte stemmejukset. Dagens Næringsliv skrev lørdag at Flatland skal ha mottatt 34356 stemmer fra ett og samme nummer da han deltok i «Skal vi danse» i 2009.På den ene fakturaen er det listet opp i alt fire kvelder der det ble sendt stemmer fra selskapet Teletopia. På fakturaen er disse merket med «telestemming til 82949208: Hallvard Flatland/Skal vi Danse på TV2». Dersom fakturaen stemmer, fikk Flatland god hjelp til å danse seg videre og øke sin PR-verdi gjennom det populære TV-programmet. I tillegg til betaling for selve stemmene, blir det krevd penger for leie av systemet som sender ut masseanrop, timelønn til systemtekniker og «etableringsavgift spesialtjeneste». Totalsummen er på 272206 kroner. Det er ikke Flatland selv som dette beløpet kreves betalt av, men tidligere daglig leder i Teletopia, Jannis Barbantonis.- Dette saksforholdet er en del av en rettssak. Fakturaen er del av et motkrav mot meg, som kom etter at jeg saksøkte Teletopia. Derfor kan jeg dessverre ikke kommentere detaljene før jeg skal forklare meg i retten, sier Barbantonis. Barbantonis er en venn av Flatland. I en sms til VG skriver Flatland at han ikke har noe å tilføre i saken, og ber oss kontakte Barbantonis for å få en forklaring. - Jeg er pålagt taushetsplikt om kundeforhold fra tiden jeg var daglig leder i Teletopia, og kan derfor ikke svare på spørsmål om disse stemmene, sier Barbantonis. Som VG skrev i går, ender konflikten mellom Barbantonis og Teletopia-eier Robert Hercz i retten til neste år. Det er mulig Flatland da blir innkalt som vitne.Robert Hercz eier også selskapet Medium Forlag. På en faktura datert 20. april 2010, sendt til Flatlands selskap Euro TV, krever forlaget 168631 kroner for «media og markedsføringsbistand». Redaktør i forlaget, Leif Kristiansen, sier forlaget ikke utfører noen slik tjeneste. I en intern epost skriver en ansatt i forlaget at det var Barbantonis som ba henne sende fakturaen som «en kvittering for en tjeneste som allerede var betalt». - Jeg jobbet aldri i Medium forlag, der denne fakturaen kommer fra, svarer Barbantonis på det.
Disse fakturaene viser et krav på over 270.000 kroner for de automatiske telestemmene Hallvard Flatland skal ha mottatt under «Skal vi danse».